Lauda della Vergine del Carmelo 
(Nuoro)

1      
In s'Empireu coronada
In su pius sublime chelu;
Delissias de su Carmelu
Reina tantu esaltada.

2
De Iesse virga florida
Bell'amabile Rachele,
Fiza diletta d'Israele,
Dae s'Eternu eleggida,
De grassias arricchida
Innantis d'esser creada.

                   Delissias etc.

3
Ortu de alta puridade
Misteriosu giardinu,
Ch'has cuncepidu in su sinu
S'immensa dìvinidade;
Ortu in ue s'Eternidade
Pro nois s'est incarnada.

                   Delissias etc.
4
Templu de cedru elettu,
Tabernaculu incurruttu,
Dae s'Eternu custruttu
Pro su Fizu sou dilettu
Sede d'amore perfettu
E a Deus dedicada.

                    Delissias etc.

5
Arca de eterna vida
Altu cipressu de Sionne
Mistica virga de Aronne
Florida sempre e fozida
Rosa in Ierico naschida
Palma in Cades sublimada.

                    Delissias etc.
6
De sa Davidica gente
Candidu lizu ispeciosu
De su Libanu cedru odorosu
Platanu su pius eminente
Domo dae s'Onnipotente
Verbu divinu abitada.

               Delissias etc.

7
Reina esaltada tantu
In sa regia gloriosa
Accogli tue piedosa
In su virginale mantu
A custa valle de piantu
Tanta gente esiliada.

               Delissias etc.

8
A sa patria celestiale
Custu populu trasporta
Tue aperili sa porta
De cussu Olimpu eternale
Regnu de gloria immortale
In ue ses collocada.

                   Delissias etc.
9
A cuss'amena collina
De sempiternu Orizzonte
A cussu sacradu Monte
De su Carmelu Reina,
Nos alza, Isposa Divina
In chelos glorifìcada.

                   Delissias etc.

10
Sacrariu maestosu
De su Deus de Abramu
A s'istirpe de Adamu
Implora eternu riposu
E in su regnu luminosu
Prega siat accettada.

                   Delissias etc.

11
Ca nois in custu istante
Non lu podimus, Segnora
Digna de tanta aurora
In sa patria triunfante.
De David s'arpa sonante
Tessat ghirlanda sagrada.

                   Delissias etc.

12
Sende unicu fiore
De sa Trinidade accoglida,
Mistica eletta naschida
Mama de su Redentore,
Consolu de su peccadore
In Chelu ses coronada.

13
In s'universu adorada,
Sutta su misticu velu,
Delissias de su Carmelu,
Reina tantu esaltada!